Хьера юххехь, АмхьадагIеран хиллачу цIеношкахь, пхьалгIа яра. Iаьндара веана Хьаьбиб, цIестапхьар, вара цу кертахь Iаш. Иза карзах ца ваьккхича, дIа ца дахалора тхо, цкъа Наси-берда тIе даьхкича. Хьаьбиб, юьртарчу нахаца тар а луш, церан гIуллакхе а хьожуш, ша Iаш вара. Масех шо дара иза юьрта веана. ЦIестан пхьегIаш йора цо: гIумгIанаш, тесаш, шаннаш, кIудалш. Йоьхнарш тIеяьхьча, эшахь, йома а латайора, гIумгIанна цIуза, кхабина тIам буьллура. Юьртахь оьшуш стаг вара иза. Шайн Iаьндийн меттан хотIе а теIош, буьйцура цо шена шера ца хуу нохчийн мотт. Ткъа, тхайна и беламе хеташ, тхан цунах дийла дог догIура. Тхешан жималло кийрахь гулдинарг дассо меттиг болура-кх тхуна… Жима хилаза цхьа а ма вац!..